Document ID: 31999D0502

ΑΠΟΦΑΣΗ ΤΗΣ ΕΠΙΤΡΟΠΗΣ
της 1ης Ιουλίου 1999
για την κατάρτιση του καταλόγου των περιφερειών τις οποίες αφορά ο στόχος αριθ. 1 των διαρθρωτικών ταμείων, για την περίοδο από το 2000 έως το 2006
[κοινοποιηθείσα υπό τον αριθμό Ε(1999) 1770]
(1999/502/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί των γενικών διατάξεων για τα διαρθρωτικά ταμεία(1) και ιδίως το άρθρο 3 παράγραφος 2,
Εκτιμώντας:
(1) ότι το άρθρο 1 του κανονισμού (ΕΚ) αριθ. 1260/1999 ορίζει, στο πρώτο εδάφιο, στο σημείο 1, ότι ο στόχος αριθ. 1 των διαρθρωτικών ταμείων αποσκοπεί στην προώθηση της ανάπτυξης και της διαρθρωτικής προσαρμογής των αναπτυξιακά καθυστερημένων περιφερειών·
(2) ότι το άρθρο 3 παράγραφος 1, πρώτο εδάφιο του κανονισμού (ΕΚ) αριθ. 1260/1999 προβλέπει ότι οι περιφέρειες τις οποίες αφορά ο στόχος αριθ. 1 είναι περιφέρειες που αντιστοιχούν στο επίπεδο ΙΙ της ονοματολογίας στατιστικών εδαφικών μονάδων (NUTS ΙΙ), των οποίων το κατά κεφαλήν ακαθάριστο εγχώριο προϊόν (ΑΕγχΠ), μετρούμενο σε μονάδες αγοραστικής δύναμης και υπολογιζόμενο με βάση τα κοινοτικά στοιχεία, των τριών τελευταίων ετών, τα οποία είναι διαθέσιμα στις 26 Μαρτίου 1999, είναι μικρότερο του 75 % του κοινοτικού μέσου όρου·
(3) ότι το άρθρο 3, παράγραφος 1, δεύτερο εδάφιο του κανονισμού (ΕΚ) αριθ. 1260/1999 προβλέπει ότι ο στόχος αυτός αφορά επίσης τις εξόχως απόκεντρες περιοχές (Γαλλικά Υπερπόντια Διαμερίσματα, Αζόρες, Κανάριες Νήσους και Μαδέρα), οι οποίες δεν φθάνουν το κατώτατο όριο του 75 %, καθώς και τις περιοχές που καλύπτονται από το στόχο αριθ. 6 κατά το διάστημα 1995-1999 δυνάμει του πρωτοκόλλου αριθ. 6 της πράξης προσχώρησης της Αυστρίας, της Φινλανδίας και της Σουηδίας(2)·
(4) ότι το άρθρο 6 παράγραφος 1 πρώτο εδάφιο του κανονισμού (ΕΚ) αριθ. 1260/1999 προβλέπει ότι, κατά παρέκκλιση του άρθρου 3 του εν λόγω κανονισμού, οι περιφέρειες που καλύπτονται από το στόχο αριθ. 1 κατά το 1999, δυνάμει του κανονισμού (ΕΟΚ) αριθ. 2052/88 του Συμβουλίου, της 24ης Ιουνίου 1988, για την αποστολή των διαρθρωτικών ταμείων, την αποτελεσματικότητά τους και τον συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων(3), όπως τροποποιήθηκε τελευταία με τον κανονισμό (ΕΚ) αριθ. 3193/94(4), και οι οποίες δεν αναφέρονται στο άρθρο 3 παράγραφος 1 του κανονισμού (ΕΚ) αριθ. 1260/1999, τυγχάνουν της στήριξης των Ταμείων στο πλαίστο του στόχου αριθ. 1, για μια μεταβατική περίοδο από την 1η Ιανουαρίου 2000 έως την 31η Δεκεμβρίου 2005·
(5) ότι το άρθρο 6, παράγραφος 1, δεύτερο εδάφιο του κανονισμού (ΕΚ) αριθ. 1260/1999 προβλέπει ότι, κατά την έγκριση του καταλόγου που αναφέρεται στο άρθρο 3 παράγραφος 2, η Επιτροπή καταρτίζει, σύμφωνα με τις διατάξεις του άρθρου 4 παράγραφοι 5 και 6 του εν λόγω κανονισμού, τον κατάλογο των περιοχών επιπέδου NUTS ΙΙΙ που ανήκουν στις εν λόγω περιφέρειες και τυγχάνουν της μεταβατικής στήριξης των Ταμείων στο πλαίστο του στόχου αριθ. 1 για το έτος 2006·
(6) ότι το άρθρο 6, παράγραφος 1, τρίτο εδάφιο του κανονισμού (ΕΚ) αριθ. 1260/1999 προβλέπει ωστόσο ότι, εντός του ορίου του πληθυσμού των περιοχών που αναφέρονται στο δεύτερο εδάφιο της ιδίας παραγράφου και τηρουμένων των διατάξεων του άρθρου 4 παράγραφος 4 δεύτερο εδάφιο του εν λόγω κανονισμού, η Επιτροπή δύναται, με πρόταση ενός κράτους μέλους, να αντικαταστήσει τις εν λόγω περιοχές με περιοχές του επιπέδου NUTS ΙΙΙ ή χαμηλότερου επιπέδου, που αποτελούν τμήμα των περιοχών αυτών οι οποίες πληρούν τα κριτήρια του άρθρου 4 παράγραφοι 5 έως 9 και ότι η Επιτροπή έλαβε ακόμη τα αιτήματα που εξέφρασαν σχετικά με το θέμα αυτό, τα κράτη μέλη·
(7) ότι το άρθρο 6, παράγραφος 1, τέταρτο εδάφιο του κανονισμού (ΕΚ) αριθ. 1260/1999 προβλέπει ότι οι περιοχές που ανήκουν σε περιφέρειες, οι οποίες δεν περιλαμβάνονται στον κατάλογο που αναφέρεται στο δεύτερο και τρίτο εδάφιο, εξακολουθούν το 2006 να τυγχάνουν στήριξης από το ΕΚΤ, το ΧΜΠΑ και το ΕΓΤΠΕ, τμήμα Προσανατολισμού, μόνο στο πλαίστο της ίδιας παρέμβασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι περιφέρειες τις οποίες αφορά ο στόχος αριθ. 1 είναι εκείνες που περιλαμβάνονται στον κατάλογο του παραρτήματος Ι.
Ο εν λόγω κατάλογος ισχύει από την 1η Ιανουαρίου 2000 έως την 31η Δεκεμβρίου 2006.
Άρθρο 2
Οι περιφέρειες και οι περιοχές τις οποίες αφορά η μεταβατική στήριξη στο πλαίσιο του στόχου αριθ. 1 είναι εκείνες που περιλαμβάνονται στον κατάλογο του παραρτήματος ΙΙ.
Ο εν λόγω κατάλογος ισχύει από την 1η Ιανουαρίου 2000 έως την 31η Δεκεμβρίου 2005 ή την 31η Δεκεμβρίου 2006, για τις περιφέρειες που αναφέρονται στην αντίστοιχη στήλη.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 1η Ιουλίου 1999.

Labels: 2
15
19
5